text: Tietje formand for dansk-tysk samarbejde
  06 februar 2014 kl. 13.53
  Venstre-politikeren Hans Philip Tietje er valgt til formand for Udvalget for dansk-tysk samarbejde i Region Syddanmark.
  Regionsrådet nedsatte udvalget for nyligt som et af ni stående politiske udvalg i regionen. Onsdag konstituerede udvalget sig med Hans Philip Tietje (V) som formand og Poul Andersen (S) som næstformand i udvalget.
  Den nye formand vil gerne tilføre samarbejdet over landegrænsen ny dynamik.
  - Vi tror på, at der ligger et betydeligt potentiale, som kan skabe vækst og udvikling i grænseregionen. Disse muligheder skal udnyttes, og vi skal have skabt konkrete resultater ? gerne i samarbejde med de Sønderjyske kommuner, siger Hans Philip Tietje i en pressemeddelelse.
  Udvalget skal fokusere på, hvordan udviklingen i grænseregionen kan styrkes, bl.a. indenfor kultur, uddannelse, forskning, sundhed og turisme.
  - Vi har en særlig interesse i at fjerne barrierer og udvikle det helt konkrete grænseoverskridende samarbejde i Sønderjylland. Både når det gælder det grænseoverskridende arbejdsmarked og det gensidige sprog- og kulturkendskab mellem dansk og tysk.
  